“ก.พลังงาน” ส่งสัญญาณขึ้นราคา LPG ไตรมาสละ 1 บ./กก. เริ่ม เม.ย.65
“กระทรวงพลังงาน” ส่งสัญญาณทยอยขึ้นราคาก๊าซหุงต้ม ไตรมาสละ 1 บาทต่อกิโลกรัม ตั้งแต่เดือนเม.ย.65 หวังช่วยลดภาระกองทุนน้ำมันเชื้อเพลิง
“กระทรวงพลังงาน” ส่งสัญญาณทยอยขึ้นราคาก๊าซหุงต้ม ไตรมาสละ 1 บาทต่อกิโลกรัม ตั้งแต่เดือนเม.ย.65 หวังช่วยลดภาระกองทุนน้ำมันเชื้อเพลิง
7 ก.พ. 2565

นายกุลิศ สมบัติศิริ ปลัดกระทรวงพลังงาน เปิดเผยว่า กระทรวงพลังงานได้ส่งสัญญาณให้ประชาชนทราบถึงทิศทางการปรับขึ้นราคาก๊าซหุงต้ม (LPG) หลังสิ้นสุดมาตรการตรึงราคา 318 บาทต่อถัง 15 กิโลกรัม ในวันที่ 31 มี.ค.65 โดยจะทยอยปรับขึ้นราคาไตรมาสละ 1 บาทต่อกิโลกรัม ตั้งแต่เดือนเม.ย.65 จาก 318 บาท เป็น 333 บาท และ 363 บาท ซึ่งแนวทางการปรับขึ้นราคา LPG ดังกล่าวจะช่วยลดภาระกองทุนน้ำมันเชื้อเพลิงได้เดือนละ 270-280 ล้านบาท
สำหรับกลุ่มผู้มีรายได้น้อย ปัจจุบันภาครัฐยังคงให้ความช่วยเหลืออุดหนุนราคา 45 บาทต่อคนต่อ 3 เดือน ผ่านบัตรสวัสดิการแห่งรัฐ จำนวน 13.5 ล้านคน ด้วยงบจากกระทรวงการคลัง แต่กระทรวงพลังานมีแนวคิดจะช่วยเหลือเพิ่มขึ้นเป็น 100 บาทต่อคนต่อ 3 เดือน ตั้งแต่เดือนเม.ย. 2565 ดังนั้นการช่วยเหลือที่เพิ่มขึ้นอีก 55 บาทต่อคนต่อ 3 เดือนดังกล่าว กระทรวงพลังงานกำลังอยู่ระหว่างหาแหล่งเงินเพื่อมาสนับสนุนมาตรการนี้
โดยการช่วยเหลือราคา LPG สำหรับผู้มีรายได้น้อยดังกล่าว เนื่องจากเห็นว่าราคาพลังงานทั้งน้ำมันและ LPG โลกปรับตัวสูงขึ้นกระทบต่อค่าครองชีพผู้มีรายได้น้อย โดยปัจจุบันราคา LPG โลกขยับมาถึง 784 เหรียญสหรัฐฯต่อตัน จากเดิมราคาเมื่อปี 2564 อยู่ระดับ 500-600 เหรียญสหรัฐฯต่อตัน
สำหรับ ณ วันที่ 30 ม.ค. 2565 กองทุนบัญชี LPG ใช้เงินตรึงราคา LPG ไปแล้วรวม 24,669 ล้านบาท จากกรอบวงเงินที่ให้ใช้ได้ไม่เกิน 29,000 ล้านบาท  ส่วนสถานะกองทุนน้ำมันเชื้อเพลิงติดลบรวม 14,080 ล้านบาท